b'\n_START_ARTICLE_\nSinan Saki\xc4\x87\n_START_SECTION_\nOsebno \xc5\xbeivljenje\n_START_PARAGRAPH_\nSaki\xc4\x87 se je rodil v Loznici 13. oktobra 1956 v revni dru\xc5\xbeini. Njegova mati \xc4\x90ulka je delala v tovarni, medtem ko je bil o\xc4\x8de Ra\xc5\xa1id \xc4\x8dlan voja\xc5\xa1kega orkestra, kasneje zagreb\xc5\xa1ke in beograjske filharmonije. \xc5\xbde kot otrok je pokazal zanimanje za glasbo, vendar mu \xc5\xbeelja igrati klavir ni bila izpolnjena, saj je o\xc4\x8de mislil, da od tega ne bo imel koristi. Po poklicu je bil elektrovarilec, vendar je delal tudi kot gostilni\xc4\x8dar._NEWLINE_Pri osemnajstih letih je slu\xc5\xbeil voja\xc5\xa1ki rok v Pulju. Po prihodu iz vojske se je poro\xc4\x8dil. V tem \xc4\x8dasu je \xc5\xbee bil pevec v gostilni, medtem ko je njegova soproga, Velida iz Janje pri Bijeljini, izhajala iz zelo premo\xc5\xbene dru\xc5\xbeine. V tem zakonu sta se mu rodila dva sina, Ra\xc5\xa1id in Medo. Medo Saki\xc4\x87 je prav tako pevec, medtem ko Ra\xc5\xa1id Saki\xc4\x87 prestaja zaporno kazen zaradi umora. Drugi\xc4\x8d se je poro\xc4\x8dil leta 1981 s Sabino, s katero je dobil h\xc4\x8der \xc4\x90ulkico in sina Alena. Poleg tega je za svoja vzel tudi Sabinina otroka iz prvega zakona, Ernesta in Elvisa._NEWLINE_Saki\xc4\x87 je redno obiskoval indijskega duhovnega vodjo Sathya Sai Babo, za katerega je tudi trdil, da je pomagal njemu in njegovi dru\xc5\xbeini._NEWLINE_27. aprila 2018 je bil sprejet v beograjsko bolni\xc5\xa1nico, kjer je bilo ugotovljeno, da mu je neizogibna presaditev jeter (predhodno so mu v \xc5\xbeol\xc4\x8dne kanale bile vgrajene opornice, ki pa so bile le za\xc4\x8dasna re\xc5\xa1itev). Presaditve ni do\xc4\x8dakal; umrl je 1. junija v jutranjih urah. Pokopan je na muslimanskem pokopali\xc5\xa1\xc4\x8du v Loznici.\n_START_SECTION_\nGlasbena kariera\n_START_PARAGRAPH_\nGlasbeno kariero je Sinan Saki\xc4\x87 za\xc4\x8del kot bobnar, ko je z zgolj 13 leti za\xc4\x8del nastopati kot \xc4\x8dlan narodnja\xc5\xa1ke skupine, kasneje pa tudi skupaj z basistom Bratislavom Bracom Dinki\xc4\x87em. Bobnar je bil vse do leta 1984._NEWLINE_V 70. letih se je po prepri\xc4\x8devanju kolegov iz skupine za\xc4\x8del ukvarjati s petjem ter hitro postal eden najbolje pla\xc4\x8danih gostilni\xc5\xa1kih pevcev v Loznici in okolici. U\xc4\x8dil se je pesmi Tome Zdravkovi\xc4\x87a, Zdravka \xc4\x8coli\xc4\x87a, \xc5\xa0abana \xc5\xa0auli\xc4\x87a in mnogih drugih pevcev, njegov talent pa so opazili Radoje Mitrovi\xc4\x87, Miodrag M. Ili\xc4\x87 ter \xc5\xa1tevilni drugi glasbeniki._NEWLINE_Svoji prvi pesmi Sreli smo se mnogo kasno in Jedna tuga za dva druga je posnel leta 1978 ter leto kasneje \xc5\xa1e dve \xe2\x80\x93 Kulu gradim, vihor je obara in Mala \xc5\xa0emsa. V prihodnjih letih je posnel \xc5\xa1e nekaj singlov, ki so pove\xc4\x8dini bili popularni na lokalnem nivoju, medtem pa je hitro za\xc4\x8del privla\xc4\x8diti pozornost ob\xc4\x8dinstva, zlasti iz Srbije in BiH. Leta 1981 je spoznal ustanovitelja Ju\xc5\xbenega vetra in postal njegov \xc4\x8dlan. Svoj prvi album, Jo\xc5\xa1 uvek te \xc4\x8dekam, je Sinan izdal leta 1982 skupaj z Ju\xc5\xbenim vetrom. \xc5\xbde po treh mesecih od izdaje so nekatere od pesmi (Miko, dru\xc5\xbee moj in Na igranci sino\xc4\x87) postale uspe\xc5\xa1nice, plo\xc5\xa1\xc4\x8da pa je bila prodana v nakladi okoli 100 000 primerkov. V letih 1983 in 1984 je z Ju\xc5\xbenim vetrom izdal \xc5\xa1e dva albuma, \xc5\xa0to me pita\xc5\xa1 kako \xc5\xbeivim in Pogledaj me, od katerih je bil slednji prodan v 700 000 primerkih._NEWLINE_Na jugoslovanski turneji Ju\xc5\xbenega vetra leta 1986 je skupaj z Dragano Mirkovi\xc4\x87, Miletom Kiti\xc4\x87em, \xc5\xa0emso Suljakovi\xc4\x87 in Kemalom Malov\xc4\x8di\xc4\x87em nastopal \xc5\xa1irom SFRJ. Turneja je dosegla vi\xc5\xa1ek z velikim koncertom na beograjskem stadionu Ta\xc5\xa1majdan, pred 18 000 ljudmi._NEWLINE_Prvi beograjski solisti\xc4\x8dni koncert je priredil leta 1986 v Hali Pinki v Zemunu pred 5000 obiskovalci, medtem ko jih je \xc5\xa1e enkrat toliko bilo pred halo. S sarajevsko skupino Nervozni po\xc5\xa1tar je priredil turnejo po BiH in Hrva\xc5\xa1ki. Poleg koncerta na Ta\xc5\xa1majdanu je postavil rekord v Sarajevu v dvorani Zetra pred 15 000 obiskovalci, kot tudi v Tuzli, kjer je njegovemu koncertu prisostvovalo okoli 10 000 gledalcev. Nastopal je tudi izven meja Jugoslavije, v Nem\xc4\x8diji, Avstriji in \xc5\xa1tevilnih drugih dr\xc5\xbeavah._NEWLINE_Sinan Saki\xc4\x87 je do 1991. leta z Ju\xc5\xbenim vetrom izdal 10 albumov. Iz tega obdobja izhajajo mnoge uspe\xc5\xa1nice: Ej, od kad sam se rodio, Sudbina me na put \xc5\xa1alje, Zaljubljen u tebe, Iza\xc4\x91i na pet minuta, Reci sve \xc5\xbeelje ter \xc5\xa1tevilne druge. Sinan je prvi\xc4\x8d zapustil Ju\xc5\xbeni vetar leta 1991 po albumu Delija momak. V letih 1992 in 1993 je izdal dva albuma v produkciji Zorana Star\xc4\x8devi\xc4\x87a. V obdobju sodelovanja s Star\xc4\x8devi\xc4\x87em je Sinan posnel uspe\xc5\xa1nice Ljubila me \xc5\xbeena ta, \xc5\xbdena kose duge, Svirajte, napravi\xc4\x87u lom, Otvaram ti du\xc5\xa1u ... \xc5\xbde leta 1994 se je Sinan vrnil v Ju\xc5\xbeni vetar in izdal album U meni potra\xc5\xbei spas, na katerem izstopa pesem Pokloni poljubac prijatelju starom. V Ju\xc5\xbenem vetru je ostal do leta 2001, ko je izdal zadnji album za to produkcijo. Iz obdobja med letoma 1994 in 2001 (7 albumov) izstopajo pesmi Zoko, moja Zoko, Ja poklanjam zlatnu burmu, Ja nemam vi\xc5\xa1e kome da verujem, Kuda ide\xc5\xa1 sre\xc4\x87o moja ter ostale._NEWLINE_Po izstopu iz Ju\xc5\xbenega vetra je Sinan leta 2002 posnel album Na eks. S tega albuma sta se najbolj prijeli pesmi Pijem na eks in Sunce moje. Po treh letih premora je izdal \xc5\xa1e album Emotivac, s katerega je najve\xc4\x8dji uspeh po\xc5\xbeela pesem Lepa do bola. Leta 2009 je bil izdan album To je \xc5\xbeivot moj, s katerega izstopata pesmi Minut, dva in \xc5\xbdivot da stane ne sme. Njegova zadnja albuma sta bila \xc5\xa0alu na stranu iz 2011. in Jedina iz 2014. leta, za katerega je posnel \xc5\xa1est videospotov. Njegova pesem Hrabar i lud se je zna\xc5\xa1la v srbskem filmu Klip._NEWLINE_V karieri je posnel nekaj duetov, izmed katerih izstopa Svi gre\xc5\xa1imo z Dragano Mirkovi\xc4\x87. Pesem Sabina je posvetil svoji \xc5\xbeeni, s katero se je poro\xc4\x8dil 29. junija 1981. Priredil je \xc5\xa1tevilne velike koncerte na beograjskem Ta\xc5\xa1majdanu, zadnjega 3. junija 2017._NEWLINE_Za \xc4\x8das \xc5\xbeivljenja je izdal 26 albumov, 12 kompilacij, priredil veliko \xc5\xa1tevilo koncertov in sodeloval z mnogimi znanimi glasbeniki. Pomagal je nepreskrbljenim otrokom v Srbiji in priredil \xc5\xa1tevilne humanitarne koncerte.'